Diari Oficial de la Generalitat Valenciana


Sumari del DOGV 6987, del 20-03-2013 (2013/2622)

Resolució d'1 de març de 2013, del director general de Justícia, en la qual s'establix l'obertura del període d'informació pública sobre la petició de creació del Col·legi Oficial de Gestors i Gestores Culturals de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6987

Data del DOGV
:   20-03-2013

Secció del DOGV
:   V. ANUNCIS - C) ALTRES ASSUMPTES

Número del document
:   2013/2622


Organisme emissor
:   Conselleria de Governació i Justícia

Tipus de document
:   Resolució

Resolució d'1 de març de 2013, del director general de Justícia, en la qual s'establix l'obertura del període d'informació pública sobre la petició de creació del Col·legi Oficial de Gestors i Gestores Culturals de la Comunitat Valenciana. [2013/2622]  
La Constitució, en l'article 149.1.18a, reserva a l'Estat la competència sobre les bases del règim jurídic de les administracions públiques; i en l'article 36 preveu que la llei regularà les peculiaritats pròpies del règim jurídic dels col·legis professionals.   
La legislació bàsica en esta matèria dictada per l'Estat està arreplegada en la Llei 2/1974, de 13 de febrer, de Col·legis Professionals, modificada posteriorment per diverses lleis.  
L'Estatut d'Autonomia de la Comunitat Valenciana, en l'article 49.1.22a, conferix a la Generalitat competència exclusiva en matèria de col·legis professionals i exercici de professions titulades, sense perjuí del que establixen els articles 36 i 139 de la Constitució.   
L'article 7 de la Llei 6/1997, de 4 de desembre, de Consells i Col·legis Professionals de la Comunitat Valenciana, i l'article 8 del seu Reglament de desplegament, aprovat pel Decret 4/2002, de 8 de gener, del Govern Valencià, disposen que la creació de col·legis professionals amb àmbit d'actuació a la Comunitat Valenciana, sense perjuí de l'àmbit territorial dels ja existents, es farà mitjançant una llei de la Generalitat.  
  
Amb data 15 de juliol de 2011, Luisa Serra Muñoz, en qualitat de presidenta de l'Associació de Gestors i Gestores Culturals del País Valencià, va formular la petició de creació del Col·legi Oficial de Gestors i Gestores Culturals de la Comunitat Valenciana, en compliment d'allò que s'ha acordat en l'Assemblea General d'esta, amb data 15 de juny de 2011, segons el certificat de la secretària de l'associació, amb el vistiplau del president, de 14 de juliol de 2011.  
A la dita petició, es va adherir amb posterioritat, l'Associació Innova Cultura, Associació de Gestors, per mitjà de sol·licitud presentada el 30 de novembre de 2011, per Ana Martín Sanchis, en qualitat de presidenta de l'associació, segons l'Acord de l'Assemblea General de 15 de setembre de 2011, certificat per Elena Nikolova Guenova, secretària de l'associació, amb el vistiplau de la presidenta, el 15 de setembre de 2011.  
La petició referida, junt amb la documentació que s'acompanya, incorpora els aspectes exigits per l'article 9.5 del Decret 4/2002, de 8 de gener. La denominació que es pretén donar al col·legi és la de Col·legi Oficial de Gestors i Gestores Culturals de la Comunitat Valenciana, i el seu àmbit territorial, en conseqüència, el de la Comunitat Valenciana. Quant a la titulació professional, o altres requisits que es pretenen exigir als que pretenguen la seua incorporació al col·legi, s'exigirà estar en possessió del títol de Màster Oficial en Gestió Cultural.   
Igualment, a la petició, s'ha acompanyat la memòria destinada a motivar i justificar l'interés públic que concorre per a crear el dit col·legi, que limite l'exercici professional lliure de la professió. Els promotors, fonamenten l'interés públic que concorre per a la creació del col·legi, en què la cultura és una font de riquesa, en el sentit més ampli, per a la societat, per la qual cosa la gestió d'esta ha de ser protegida i cuidada de la manera més àmplia. A més, es considera pels promotors, convenient i necessari, la creació del col·legi perquè permetrà dotar el col·lectiu d'una organització adequada, capaç de vetlar pels seus drets i interessos, així com ordenar l'exercici de la professió, professió que complix una important labor social.  
Quant al procediment, aportada la documentació prevista en l'article 9 de l'esmentat Decret 4/2002, de 8 de gener, l'article 10.2 d'este exigix que la petició de creació d'un col·legi professional se sotmeta a informació pública, per mitjà de publicació, en el Diari Oficial de la Comunitat Valenciana, de la resolució dictada per l'òrgan competent que arreplegue els aspectes més significatius dels previstos en l'article 9.5 del dit decret.  
Per tot allò que s'ha exposat, en atenció a les competències atribuïdes pel article 12 del Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, es resol:  
  
Primer  
Sotmetre a informació pública, per un termini d'un mes, la petició de creació del Col·legi Oficial de Gestors i Gestores Culturals de la Comunitat Valenciana, a fi que els titulars de drets o interessos legítims, individuals o col·lectius, afectats per la creació de l'esmentat col·legi, formulen les al·legacions que estimen pertinents en el termini indicat.  
  
  
Segon  
Les al·legacions a què es fa referència en l'apartat anterior, dirigides al Servici d'Entitats Jurídiques d'esta direcció general, es presentaran en el Registre Auxiliar de la Conselleria de Governació i Justícia, situat en la plaça de Sant Nicolau, 1, 46144 València, sense perjuí de la possibilitat de fer ús de qualsevol de les oficines i formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
València, 1 de març de 2013.- El director general de Justícia: Julián Ángel González Sánchez.